Аналтэм бусыос улӟо — Удмурт дунне\nBy Удмурт Дунне 2 ноября, 2012 07:42\nТуэ шаерысьтымы Данъян пул вылэ пыртэмын Кез ёросысь «Степаненки» СПК.\nСтепаненки гурт ёрос центрлэсь 52 иськемлы палэнын сылэ. 80-тӥ аръёсы 26 гуртъёсын ӵош со пыре вал «Саватятский» совхозэ. Удмуртиын солэн кадь бадӟымесь бусыосыз, возьёсыз но нюлэсъёсыз нокыӵе мукет хозяйстволэн ӧй вал.\n90-тӥ аръёсы ваньмыз куашканы ӧдъяз. Пичи гуртъёс, пудо гидъёс быризы, гыроно-кизёно бусыос аналтэмын вал. Югдур пӧртэм ӧй вал Степаненки палъёсын но.\n2000-тӥ арысен гинэ умой пала воштӥськонъёс кутскизы. «Саватятский» совхоз интые кылдӥз «Степаненки» СПК. Озьы та хозяйство быдэс республикаын тодмо луиз.\n— Нырысь ик музъемез утёно вал. Дасо аръёс ӵоже бусыосын жуг-жаг турынъёс, писпуос будыны кутскизы, — тодаз вае СПК-лэн кузёез Фёдор Першин. — Будэтӥм пудо уллёмес. Ӟеч выжы скалъёс басьтыса, йӧл поттонмы трослы йылӥз.\nХозяйствоысь валтӥсь инженер Андрей Бузмаков вера:\n— Аналтэм бусыосты улӟытон понна 2008-тӥ арын кӧня ке тракторъёсын механизаторъёсты ысъяллямы кыдёкысь бусыосы. Отын соос нуналъёсын ужаллязы, кӧланы но отчы ик кыльылӥзы. Нырысь писпуосты коразы, выжыоссэ порылӥзы. Собере гыризы- кизизы. Вуоно гужемаз ӟеч урожай басьтӥм ини.\n«Степаненки» Кез ёросын кужмоез хозяйство луиз. Кылем арын котькуд скаллэсь 5 сюрс килограмм йӧл кыскизы. Туэ 9 толэзь ӵоже ёросын ваньзэсты азьпалтӥзы огъя йӧл поттэменызы — 132 тонна. Котькуд скаллэсь кыскемын ни 4 сюрс 41 килограмм йӧл.\nТуэ ю куасьтон комплексъёсын ужась операторъёс пӧлын ёросын нырысетӥ инты басьтӥз та эштосысь О. Бывальцев, нош пудо вордӥсьлы С. Макаровлы но огшоры ужасьлы А. Першинлы сётэмын Россиысь Гурт хозяйствоя министерстволэн Таукаронэз.\nTAGS: данъян пулКезСтепаненки